**UVODNO OBRAĆANJE**

**NACIONALNOG KOORDINATORA ZA NATO NEBOJŠE KALUĐEROVIĆA**

**NA OTVARANJU GLOBALNE SIMULACIJE NATO SAMITA ZA MLADE**

**(MODEL NATO YOUTH SUMMIT – MoNYS)**

**Podgorica, 1. decembar 2014. godine, stara zgrada Vlade, 18-19h**

Drage kolege i prijatelji,

Uvaženi studenti,

Dame i gospodo,

Dozvolite mi prije svega da vam, ispred Komunikacionog tima Savjeta za članstvo u NATO i kao Nacionalni koordinator za NATO, poželim dobrodošlicu u Crnoj Gori, gdje ste se okupili povodom ovog važnog događaja.

Izuzetno mi je drago što se ove godine održavanje MoNYS-a preselilo iz Brisela u Podgoricu. Želim da zahvalim organizatorima na ovom lijepom gestu, kojim se iskazuje podrška našim naporima u pravcu pristupanja NATO-u.

Učešće mladih u ovom procesu je od velike važnosti, posebno imajući u vidu da će upravo oni imati najviše koristi od članstva u NATO-u.

Da budem iskren, mislio sam ranije da će ovdje biti mladi samo iz Evrope, ali činjenica da dolazite iz svih krajeva svijeta daje dodatni značaj ovom događaju i izuzetno me raduje.

Informisan sam, a i sâm sam se uvjerio, da ste vi grupa ambicioznih i vrijednih mladih ljudi, sa vrlo širokim interesovanjima, koji su se okupili ovdje da bi svoja znanja primijenili u cilju pružanja doprinosa boljem razumijevanju evro-atlantskogpartnerstva u Crnoj Gori. Kroz seriju akademskih predavanja i simulacija procesa odlučivanja NATO-a na najvišem nivou, vi ćete razbiti određene predrasude o Alijansi i doprinijećete razmišljanju o evro-atlantskoj integraciji i NATO savezu uopšte na osnovu činjenica.

Kao Nacionalnog koordinatora koji predvodi komunikaciju o NATO integraciji, raduje me što su pojedini učesnici MoNYS-a u pripremnoj fazi stupili sa nama u kontakt, tražeći više podataka o aktuelnom momentu Crne Gore u procesu evro-atlantske integracije i našim naporima u tom pravcu. Nadam se da će se ovakva razmjena i direktna komunikacija nastaviti i ubuduće.

Kao što možda već i znate, u godini pred nama, Crna Gora će nastojati da finalizuje neophodne reforme i do kraja 2015. očekujemo poziv za pristupanje Alijansi, ukoliko se poslože svi elementi kompleksnog mozaika koji jeste proces pristupanja, i sa naše strane i sa strane NATO-a.

Siguran sam da već znate da je na nedavno održanom Samitu u Velsu Crna Gora dobila važne poruke. Na Samitu je po prvi put otvorena mogućnost upućivanja poziva novoj članici van okvira samita, što jasno svjedoči da Alijansa Crnu Goru vidi kao vrlo pouzdanog i značajnog partnera.

Trenutno smo u posljednjoj fazi u procesu pristupanja NATO-u, tzv. petom ciklusu Akcionog plana za članstvo (MAP). U okviru MAP-a, Crna Gora radi na ispunjavanju V Godišnjeg nacionalnog programa (ANP), koji takođe podrazumijeva i intenzivirani i fokusirani dijalog sa Alijansom.

Sa svoje strane, Crna Gora predano radi na ispunjavanju kriterijuma za članstvo i prethodno preuzetih obaveza. Mogu sa zadovoljstvom reći da smo na dobrom kursu, što potvrđuju i naši partneri iz NATO-a, iako ostaje još posla za obaviti.

Događaj koji otvaramo danas, simulacija NATO odlučivanja na vrhu, održava se u, rekao bih, pravom trenutku, u momentu od izuzetnog značaja za Crnu Goru.

Na ovom događaju, naučićete kako proces funkcioniše sa strane NATO-a. Simulirajući NATO sastanak na vrhu, vi ćete vidjeti na koji način se određuju najvažnije smjernice Alijanse, razumjećete proces donošenja odluka konsensusom i iskusiti odnose među državama-članicama.

Mi u Vladi Crne Gore pozdravljamo što ćete vi, mlade generacije koje će oblikovati budućnost, vježbati donošenje NATO-vih odluka ovdje u Crnoj Gori. To će nam svima dati priliku da iskusimo potencijalnu budućnost, a ja nemam sumnje da sa ljudima kao što ste vi, koji dijele vrijednosti kolektivne bezbjednosti i međusobne podrške, to biti sigurnija budućnost za cijeli svijet.

Imajući navedeno u vidu, pozivam vas da i nakon ovog skupa nastavite aktivno da učestvujete u javnom dijalogu o NATO-u i njegovom značaju u svijetu današnjice. Pozivam vas da date svoj doprinos kroz studentske organizacije, javne skupove, nevladine organizacije, društvene mreže, putem akademskih i novinskih članaka i drugim sredstvima dijaloga koje vi smatrate relevantnim u procesu unapređenja razumijevanja ovog procesa u našem društvu i šire.

To je upravo ono što smo i mi radili i radimo u CG – kako je NATO jedan od glavnih prioriteta vanjske politike Crne Gore, mi naročito u posljednjih oko dvije godine razgovaramo sa širokom lepezom javnosti o procesu NATO integracije o svim aspektima ove teme, jer smatramo da je za razumijevanje ovog procesa najvažniji otvoren dijalog.

Mi smo vam uvijek dostupni za razgovor na ovu temu. Možete me naći na Twitter-u, gdje nastojim direktno komunicirati sa vašim vršnjacima, pokušavajući da razumijem taj vid komunikacije, što mi ne ide uvijek za rukom, jer moji tvitovi ne mogu uvijek ispratiti vašu brzinu. Možete takođe stupiti u kontakt sa nama na Facebook-u, ili putem Internet stranice i elektronske pošte, ili na brojnim skupovima koje organizujemo ili na kojima neposredno učestvujemo.

Takođe vas pozivam da otvoreno sa svima u vašem okruženju razgovarate na ovu temu i da svima nama starijima od vas istaknete kakvu budućnost vi želite za sebe. Siguran sam da ćete sa vašim svježim idejama i modernim pogledima moći nama koji sada upravljamo procesima da predložite šta je to što mi treba da uradimo da biste vi dobili budućnost kakvu želite. Sigurnoj, demokratskoj i prosperitetnoj.

U zaključku, želim vam uspješan rad, produktivne sesije i sticanje novih vještina i kontakata.

Srećno!